જે કોઈ મળે તે બધા એમ કહે છે આ વખતે તો ચૂંટણી જંગ જબરો જામવાનો છે. ભાજપ વિકાસના નામે ચૂંટણી લડશે, પણ વિપક્ષોએ વિકાસને ગાંડો કર્યો છે. હવે ભાજપ વિકાસના કામોની યાદીની સાથે પ્રજા સમક્ષ જઈને કહે છે કે આને વિકાસ કહેવાય…? તેવા પ્રશ્ન પુછે છે. ‘હું વિકાસ છુ હું ગુજરાત છુ’ની ટેગ લાઈન આપી છે. કોંગ્રેસ પણ યેનકેન પ્રકારે આ ચૂંટણીનો જંગ જીતવા માંગે છે. પ્રદેશ કોંગ્રેસ પ્રજાને અનેક વચનો આપી રહી છે, પેટ્રોલ-ડીઝલ પરનો વેટ સંપૂર્ણ માફ કરવા સુધીની રાહત આપવા કહ્યું છે. કોંગ્રેસે અલ્પેશ ઠાકોરને પોતાના કર્યા છે. હવે તેમની નજર પાટીદાર નેતાઓ પર છે. હાર્દિક પટેલ ભાજપને હરાવવા નિકળ્યા છે, પણ કોંગ્રેસ સાથે છે, તેવું સ્પષ્ટ નથી. કોંગ્રેસ હાર્દિકને અપનાવવા તડજોડ કરી રહી છે, પણ હાર્દિકનું મન જીતી શકાયું નથી. હાર્દિક પાટીદારો માટે અનામત માગે છે. કોંગ્રેસ તે આપી શકે તેમ નથી. દલિતોના નેતા જિગ્નેશ મેવાણીને કોંગ્રેસે આમંત્રણ આપ્યું છે. આમ તો કોંગ્રેસે હાર્દિક પટેલ, અલ્પેશ પટેલ અને જિગ્નેશ મેવાણીને વિધાનસભાની ટિકિટ આપવા સુધીની ઓફર કરી છે.